tartuNLP/wikipedia-smugri-20251201 huggingface dataset:
Püraminks

Püraminks (inglise keeles "Pyraminx") on korrapärase tetraeedri kujuline mehaaniline pusle, mis sarnaneb Rubiku kuubikuga.
Kirjeldus.
Püraminksil on 4 tahku, millest igaühel on 9 välja, neist 3 tippudes, 3 servades ja 3 külgedel. Mängu eesmärk on alguses püraminksi korduvalt pöörata, nii et väljad tahkudel ei ole enam ühevärvilised, ja seejärel ta tagasi kokku panna, nii et ühel tahul on kõik väljad ühevärvilised.
Püraminksi igas nurgas (neid on kokku 4) on niisugune tükk, mida saab pöörata kõigist ülejäänutest sõltumatult. Sellepärast on nende keeramine õigesse asendisse triviaalne. Sellepärast on Meffert hakanud tootma ka niisugust toodet, mille nimi on tetraminks. See on samasugune kui püraminks, ainult sellel puuduvad nurgatükid.
Kokku on püraminksil 75 582 720 seisu, aga kui tiputükid on õigesti asetatud (nende omale kohale seadmine on väga lihtne), siis jääb järele 933 120 seisu. See on ka tetraminksi võimalike seisude arv. Kui ka servatükid on õigesti asetatud, siis jääb järele 11 520 seisu, mis teeb püraminksi lahendamisest suhteliselt lihtsa ülesande.
Kuna püraminksil on seise alla miljoni, siis on võimalik arvuti abil kõik seisud läbi vaadata ja teha kindlaks optimaalne lahenduskäik ükskõik millise seisu jaoks. Enam kui poolte seisude (480 467) jaoks on see 8 käiku, aga kõige keerulisemal juhul (32 seisu) 11 käiku.
Ajalugu.
Püraminksi leiutas Uwe Mèffert juba 1970. aastal, kuid ta ei uskunud alguses selle müügiedusse. See uskumus muutus, kui Rubiku kuubikust oli kujunenud ülemaailmne müügihitt, ja nõnda jõudis püraminks 1981. aastal tootmisse. Seda saatis lai kommertsedu. Juba sama aasta jõuludeks oli müüdud üle 10 miljoni püraminksi ja kolm aastat pärast turule toomist oli neid müüdud 90 miljonit.
Esialgu hakkas seda tootma tollane maailma suuruselt kolmas mänguasjatootja, Jaapani ettevõte Tomy Toys. Meffert asutas seejärel oma ettevõtte Meffert's, mis tänapäeval püraminkse müüb.
Rekordid.
Rekordeid mõõdetakse ainult segiaetud püraminksi lahendamise kohta ja arvesse lähevad vaid ametlikel võistlustel püstitatud tulemused, kus on jälgitud WCA reegleid. Püraminksi segiajamiseks on võistlustel eraldi inimesed, kes kasutavad vastava arvutiprogrammi genereeritud juhuslikke segamise valemeid. Ühes voorus on kõigil võistlejatel samad segamise valemid, kui osavõtjate suurest arvust tulenevalt ei ole võistlejaid just gruppidesse jagatud (siis on iga grupi jaoks kasutusel eraldi segamise valemid, et võistlejad ei saaks enne lahendamise alustamist segiaetud püraminksi näha).
Kuna püraminksi lahendamine on väga kiire tegevus, siis sõltub aeg palju ka sellest, millise juhusliku valemi alusel püraminksi segati, sest osade seisude puhul on võimalik hakkama saada väiksema liigutuste arvuga. Seega vaadatakse püraminksi puhul eelkõige viie lahenduse keskmist tulemust, mis on saadud viie erineva segamise valemi lahendamisest võistleja poolt ja mis annab parema pildi osavõtja suutlikkusest erinevaid olukordi kiirelt lahendada.
Pidapa vana mänd

Pidapa vana mänd on looduskaitsealune mänd Järva maakonnas Türi vallas.
Keskkonnaregistri kirjelduse järgi asub puu Käru metskonna kvartali nr 254 eraldisel nr 3 (1994. a). Männi ümbermõõt on 2,8 m, puu on kaitse all alates 22. veebruarist 1941.
Ajalugu.
1941. aastal võeti selles piirkonnas kaitse alla kokku neli vana mändi. Toonase Pidapa metskonna kvartalis nr 182 kolm puud. Kvartali põhjaosas 25 m kõrgune ja 2,45 m ümbermõõduga puu, läänepoolses osas 24 m kõrgune ja 2,27 m ümbermõõduga puu, idapoolses osas 29 m kõrgune ja 2,52 m ümbermõõduga puu. Kvartali nr 200 põhjapoolses osas üks 25 m kõrgune ja 2,12 m ümbermõõduga puu. Milline neist on praegu kaitse all olev puu, vajab veel selgitamist.
Loodedivisjon

Loodedivisjon on üks kolmest läänekonverentsi divisjonist korvpalliliigas NBA. Sinna kuuluvad viis meeskonda: Denver Nuggets, Minnesota Timberwolves, Oklahoma City Thunder, Portland Trail Blazers ja Utah Jazz.
Divisjon moodustati 2004/05. hooaja alguses, kui NBA-ga liitus Charlotte Bobcats ja liiga konverentsid jaotati kolmeks divisjoniks. Divisjonis alustasid Nuggets, Timberwolves ja Jazz, kes ühinesid midwest divisjonist ning Blazers ja Seattle SuperSonics, kes ühinesid Vaikse ookeani divisjonist. Edeladivisjon on oma moodustamisest saadik jäänud praktiliseks muutumatuks. Ainuke muudatus toimus 2008/09. hooaja eel, mil Seattle SuperSonics kolis Oklahoma Citysse ja võttis uueks nimeks Oklahoma City Thunder.
Enim loodedivisjoni tiitleid on võitnud Sonics/Thunder (6). Järgnevad Nuggets (5), Jazz (3) ja Trail Blazers (2). Timberwolves pole divisjoni võiduni veel jõudnud.
Ükski tiim pole veel loodedivisjonist NBA meistriks tulnud.
Võsaraat

Võsaraat ("Prunella modularis") on raatlaste sugukonda kuuluv lind.
Pesitseb ka Eestis.
John Milnor

 
John Willard Milnor (sündinud 20. veebruaril 1931) on USA matemaatik. 
Ta töötab peamiselt algebralise topoloogia ja diferentsiaaltopoloogia alal. Viimasele pani ta aluse, tõestades 1956, et seitsmemõõtmelisel kerapinnal on rohkem kui üks diferentseeruv struktuur. 1962. aastal pälvis ta Fieldsi medali väljapaistvate tööde eest topoloogia ja diferentsiaalgeomeetria alal ning 2011. aastal Abeli auhinna teedrajavate avastuste eest topoloogia, geomeetria ja algebra alal. 
Ta oli 1970–1990 Princetoni ülikooli professor. Alates 1989. aastast on ta New Yorgi Osariigi Ülikooli (Stony Brook) matemaatikateaduste instituudi juhataja (hiljem kaasjuhataja) ning "distinguished professor". 
Tunnustus.
Ta on valitud ka Norra Teaduste Akadeemia välisliikmeks.
Rahvaste Ühenduse kuningriik

Rahvaste Ühenduse kuningriik (inglise keeles "Commonwealth realm") on Rahvaste Ühendusse kuuluv riik, mille riigipea on Suurbritannia troonil olev monarh. 8. septembril 2022 sai selleks Charles III oma ema Elizabeth II surma järel. Riigid on iseseisvad või siis personaalunioonis teistega. 
Termin "commonwealth realm" ei ole ametlik, seda ei saa juriidilistes dokumentides kasutada. Kuid termini kasutamine võimaldab eristada seda riikide rühma teistest Rahvaste Ühenduse riikidest, kus riigipea ei ole Suurbritannia monarh.
Igas Rahvaste Ühenduse kuningriigis nimetatakse Suurbritannia monarhi vastava riigi kuningaks/kuningannaks. Näiteks Antigua ja Barbudas on Charles III tiitel "Kuningas Charles III, jumala armust Antigua ja Barbuda kuningas ning oma teiste kuningriikide ja alade kuningas, Rahvaste Ühenduse juht" ("King Charles the Third, by the Grace of God, King of Antigua and Barbuda and of His other Realms and Territories, Head of the Commonwealth"), mis tavaliselt lühendatakse "Antigua ja Barbuda kuningaks".
Ajalugu.
Elizabeth II sai aastal 1952 troonile asudes seitsme iseseisva riigi kuningannaks: Suurbritannia ja Põhja-Iiri Ühendkuningriik, Kanada, Austraalia, Uus-Meremaa, Lõuna-Aafrika Liit, Pakistani dominioon, Tseiloni dominioon. Sestsaadik on selliseid riike juurde tekkinud kolooniate ja sõltkondade iseseisvumise teel ning mõned RÜ kuningriigid on muutunud vabariikideks.
30. novembril 2021 sai vabariigiks Barbados (oli RÜ kuningriik 1966. aastast).
Kunagi Briti võimu alla kuulunud Kariibi mere piirkonnas on avalikkuse reaktsioon Briti monarhidele muutunud, kusjuures kuningliku perekonna liikmed seisavad silmitsi protestide ja nõudmistega vabanduste palumiseks transatlantilise orjanduse õuduste pärast oma Kariibi mere riikidesse külastades.
Rahvaste Ühenduse kuningriigid.
2022. aasta seisuga on selliseid riike viisteist (üheksa Põhja-Ameerikas, viis Okeaanias ja üks Euroopas).
Australaasia

Australaasia (prantsuse keeles "Australasie", inglise keeles "Australasia") on piirkond, mis hõlmab Austraalia ja Uus-Meremaa. teistel andmetel ka kogu Uus-Guinea saare koos lähisaartega.
Termini võttis kasutusele prantsuse kirjanik Charles de Brosses 1756. aastal avaldatud raamatus "Histoire des navigations aux terres australes" ("Lõunamandri otsingute ajalugu"). Ta tuletas selle termini ladinakeelsest väljendist ('Aasiast lõuna pool').
Londoni 1908. aasta olümpiamängudel moodustati Austraalia ja esimest korda osalevate Uus-Meremaa sportlaste ühendvõistkond, mis võistles nime Australaasia all.
Eesti keeleruumis.
Eesti keeleruumis seda terminit praktiliselt ei kasutata. TEA entsüklopeedia 2009. aastal ilmunud köites on kasutatud ÕS-is normeeritud "Australaasia" asemel nimekuju "Austraalaasia".
Kuninglik Kunstide Akadeemia

Kuninglik Kunstide Akadeemia (ka kuninglik akadeemia; inglise keeles "Royal Academy of Arts", lühendatult RA) on Inglismaal Londonis Piccadilly tänaval Burlington House'is asuv Suurbritannia mõjukaim väljapaistvate kunstnike ja arhitektide ühendus.
Akadeemia juures tegutseb ka kolmeaastast kraadiõpet andev kunstikool Royal Academy Schools.
Akadeemia ei saa riigilt tuge, vaid teenib oma sissetuleku müüginäituste korraldamisega. Akadeemia korraldab igal aastal suvise näituse, mille traditsioon ulatub tagasi aastasse 1769. Näitusel on igal aastal eksponeeritud umbes 10 000 kunstiteost, mille valib akadeemia liikmetest koosnev žürii.
Asutamine ja asukoht.
Kuninglik Kunstide Akadeemia asutati 10. detsembril 1768. Sel päeval kinnitati ka akadeemia 40 esimest liiget. 
1868. aastal kolis akadeemia Burlington House'i Piccadillys, kus tegutseb siiani.
Liikmeskond.
Tänapäeval on kuningliku akadeemia koosseis piiratud 80 kohaga, millest 14 kohta on reserveeritud skulptoritele, 12 arhitektidele ja 8 kunstnik-graveerijatele; ülejäänud 46 kohta on maalikunstnike päralt. Uusi akadeemikuid (lühendatult R.A.) valivad akadeemia tegevliikmed akadeemia peaassambleel.
Kategooria "kuningliku akadeemia assotsieerunud liige" (A.R.A.) võeti kasutusele 1769. aastal eesmärgiga teha sobivate kandidaatide eelvalik, mille põhjal täita tulevikus vakantsed akadeemikute kohad. Assotsieerunud liikme kategooria kaotati 1991. aastal.
Aastal 1918 otsustati, et kõik akadeemikud ja assotsieerunud liikmed, kellel täitub 75. eluaasta, valitakse ümber seeniorliikmeks. Sellega tekitati vabad kohad uute akadeemikute valimiseks. Akadeemia seeniorliige säilitas kõik oma privileegid. Kui akadeemiasse valitu on juba valimise ajal vanem kui 75-aastane, siis valitakse ta kohe seeniorliikmeks (liikmete arv selles kategoorias ei ole piiratud). Näiteks väljapaistev ehitusinsener Ove Arup valiti 91 aasta vanuselt 1987. aastal seeniorliikmeks ("Senior R.A."). Seeniorliikme nime järele kirjutatakse samasugused "post-nominal letters" kui tegevliikmete puhul (RA 'kuninglik akadeemik'). 
Et eristada seeniorliikmeid tegevliikmest, on kirjanduses vahel kasutatud ka mõistet "auliige" ("Honorary Royal Academician") .
Akadeemia liikmete hulgas on olnud tuntud kunstnikke, näiteks Thomas Gainsborough, William Turner, John Constable, John Everett Millais jt. Nüüdisaja väljapaistvamatest arhitektidest on akadeemiasse valitud näiteks Norman Foster, Richard Rogers, Philip Dowson.
Post-nominal letters

Post-nominal letters (eesti keeles 'nimejärgsed tähed') on inglise või muudes keeltes inimese nime järel kasutatavad tähed, mis tähistavad tema positsiooni ühiskonnas, ametit või haridust. 
Neid kasutatakse peamiselt Suurbritannias ja teistes Rahvaste Ühenduse kuningriikides riikides, näitamaks
Akadeemilisi kraade (ülikooli antud) ja sõjaväelisi autasusid (medaleid ja aumärke) võidakse samuti näidata nimejärgsete tähtedena. 
Eesti keeles ei ole tavaks nimejärgseid tähti kasutada, peale Vabadusristi lühendi.
Briti impeeriumi ordu

Briti impeeriumi ordu (inglise keeles "The Order of the British Empire", ametlikult "The Most Excellent Order of the British Empire") on 4. juunil 1917 Suurbritannia kuninga George V asutatud rüütliordu. Ordu koosneb viiest klassist, mis on jagatud kaheks kategooriaks: tsiviil- ja sõjaliseks kategooriaks. 
Liigitus.
Kahanevas vanemusjärjekorras on need klassid järgmised:
Ainult kahe kõrgema klassi tiitli omanikud omavad automaatselt õigust rüütliseisusele (naisisiku puhul tiitlile "dame"), mis omakorda annab neile õiguse kasutada tiitlit "sir" (meessoost isiku puhul) või "dame" (naissoost isiku puhul) eesnime ees. Kuid ka automaatse õiguse puhul viiakse läbi rüütlikslöömise sümboolne tseremoonia.
Rüütlikslöömine

Rüütlikslöömine ehk akolaad on sümboolne tseremoonia rüütliseisusse ja sellega ühtlasi rüütelkonna liikmeks saamisel. 
Ajalugu.
Rüütlikslöömine pärineb vanade germaanlaste tseremooniast, millega noorukid arvati täisealisteks ja nad said õiguse kanda relva, sageli nimelist relva. Tänapäevases mõistes, kehtivana mitte enam kõigile, vaid üksnes aadlikele, hakkas see välja kujunema 10.–11. sajandil. Esialgu oli see tseremoonia väga lihtne ja toimus sageli sõjaväljal.
Esialgu kaasnes rüütlikslöömisega kõrvakiil, mis pidi alatiseks meelde jääma. Näiteks kasutas seda William Vallutaja, kui ta oma poja Henry I rüütliks lõi. Hiljem asendus see mõõga lapiku külje puudutusega vastu kaela.
12. sajandil koosnes see tseremoonia mitmest etapist, mille tähtsaimas osas pani üks vanemaid rüütleid või senjöör noorele rüütliks pürgijale mõõga vööle. Prantsuse keeles tähendaski "mõõka vööle panema" rüütlikslöömist. Hiljem muutus rüütlikslöömine keeruliseks tseremooniaks, kuid kulminatsiooniks jäi ikkagi mõõgarituaal.
Mingit kindlat teksti, mida rüütlikslöömisel kasutati, ei olnud. Kasutati lihtsalt lühikest teadet, millega teine inimene (tavaliselt Jumala nimel) rüütliks löödi, näiteks prantsuse keeles "Advances Chevalier au nom de Dieu".
Ühe versiooni järgi pidi uus rüütel, rüütatud lahinguvarustusse, laskuma põlvili oma senjööri ette. Too tõusis ja puudutas paljastatud lapiti mõõgaga 3 korda äsjapühitsetu õlga, lausudes seejuures: "Jumala nimel, püha Miikaeli ja püha Jüri nimel löön ma su rüütliks. Ole vapper ja aus."
Pärastpoole muutus rüütliks saamise protsess formaalsemaks. Poiss, kellest pidi saama rüütel, alustas selleks valmistumist 7-8 aasta vanuselt paažina, õppides kuulekust, kombeid ja muud. See vastas umbkaudu õpipoisi staatusele. 12–14 aasta vanuselt sai temast relvakandja, mis vastas umbkaudu selli staatusele. Rüütliks löödi nooruk siis, kui ta täiskasvanuks sai.
Tänapäeval.
Suurbritannias põlvitab rüütliks valitu tseremoonia ajal monarhi ees madalale rüütlipingile. Monarh, hoides mõõka lapiti käes, paneb selle lameda küljega kõigepealt väljavalitu paremale õlale, tõstab seejärel mõõga üle kandidaadi pea ja asetab tema vasakule õlale. Pärast rüütlikslöömist tõuseb uus rüütel püsti ja monarh annab talle kätte tiitlitunnistuse.
Hollandis on Wilhelmi sõjalise ordu liikmed rüütlid. Neid lüüakse peopesaga kummalegi õlale. Esimesena teeb seda monarh, kui ta rüütlikslöömise juures viibib, seejärel teised rüütlid. Uus rüütel ei pea sealjuures põlvitama.
Juuresoleval fotol on kujutatud hetk, kus kahe rüütliordu (Bathi ja Briti) liige, kuid rüütliseisust mitteomav kindral Oliver Leese ülendatakse 1943. aastal Briti impeeriumi ordu rüütelkomandöriks; see annab talle automaatse õiguse pääseda rüütliseisusse. Kuid ka automaatse õiguse korral toimub rüütlikslöömise sümboolne tseremoonia.
Knight Bachelor

Knight Bachelor (inglise keeles "Knight Bachelor") on Briti autasude ja tiitlite süsteemis tiitel isikule, kes monarhi tahtel on tõstetud rüütliks, kes ei oma baroneti tiitlit ja ei ole mõne Suurbritannias tunnustatud rüütliordu kõrgemate astmete liige. Tiitel ei ole pärandatav.
Rüütliseisus "ex officio".
Inglismaa ja Walesi Ülemkohtu liikmed saavad "Knight Bachelor"'i tiitli "ex officio" (ameti poolest). 
Rüütliseisus teenete eest.
Sagedamini antakse "Knight Bachelor"'i tiitel tsiviilisikutele, eriti laialdaselt on rüütliseisust antud kunstiinimestele. "Knight Bachelor" omab õigust viisakussõnale "Sir" ka siis, kui ta kuulub rüütliordu madalamatesse astmetesse, millega rüütliseisust automaatselt ei kaasne. Mõned näited:
Sir Paul McCartney.
Muusik Paul McCartney, olles küll 1965. aastast Briti impeeriumi ordu madalaima klassi liige (MBE), ei omanud rüütliseisust. Alles 1997. aastal lõi kuninganna ta rüütliks, andes talle tiitli "Knight Bachelor".
Sir Alex Ferguson.
Šoti jalgpalliklubi peatreener Alex Ferguson viis Aberdeen F.C. 1983. aastal kahe suurvõiduni Euroopas ja samal aastal ülendati ta Briti impeeriumi ordu ohvitseriks (OBE). Aastal 1991 Ferguson kordas Manchester Unitediga sama, mis tal õnnestus teha 1983. aastal Aberdeen F.C.-ga, lisaks tuli tema klubi järgmise nelja aasta jooksul kaks korda Inglismaa meistriks ja võitis kaks korda superkarika, sealhulgas 1994. aastal lisaks veel kolmanda auhinna – Inglismaa karika. Neid saavutusi hinnates ülendas kuninganna Fergusoni Briti impeeriumi ordu komandöriks (CBE), kuid kumbki neist tiitlitest – ei äsjasaadu ega ka varasem – teinud temast rüütlit. Manchester Unitedi edu aga jätkus ka järgmistel aastatel. Aastal 1999 tuli Manchester Unitedi meeskond Fergusoni juhtimisel Inglismaa meistriks, seejärel võitis Inglismaa karika ja tuli Euroopa meistriks ning kõigele krooniks võitis veel maailma klubide karika. Teenete eest jalgpallispordis löödi Alex Ferguson 1999. aastal rüütliks ja ta sai tiitli "Knight Bachelor".
Sir Ove Arup.
Taani päritolu inglise ehitusinsener Ove Arup ülendati 1953. aastal Briti impeeriumi ordu komandöriks (CBE). 1970. aastal sai Arup rüütliks, talle anti tiitel "Knight Bachelor" teenete eest arhitektuuri ja tsiviilehituse valdkonnas. Sydney ooperiteatri avamiseni oli siis jäänud veel kolm aastat, kuid Arupi karjääri kõige tähtsaim saavutus – ooperimaja katusetarindite projekteerimine – oli juba seljataga.
Sir Anthony Hopkins.
Filminäitleja Anthony Hopkins ülendati 1987. aastal 50-aastaselt Briti impeeriumi ordu komandöriks (CBE). 1993. aastal lõi kuninganna Elizabeth II Hopkinsi rüütliks, andes talle tiitli "Knight Bachelor" teenete eest kunsti valdkonnas.
Oliver Leese

 
Sir Oliver William Hargreaves Leese (27. oktoober 1894 – 22. jaanuar 1978) oli Briti kindralleitnant Teises maailmasõjas. 
Kui Bernard Montgomery lahkus 1943. aastal 8. armee juhataja kohalt, et valmistada ette liitlaste rünnak Normandias, määrati Leese 8. armee juhatajaks. Aastal 1944 viidi ta üle Kagu-Aasia maavägede ülemjuhatajaks. Alates 1946. aastast oli ta erus.
Aberdeen FC

Aberdeen F.C. (inglise keeles "Aberdeen Football Club", tuntud ka kui The Dons, The Dandies või The Reds) on Šotimaal Aberdeenis asuv jalgpalliklubi.
Klubi asutati 1903, kui ühinesid kolm kohalikku klubi Aberdeen F.C., Victoria United ja Orion F.C.. Esimese hooaja mängis Aberdeen Šotimaa Põhjaliigas, misjärel valiti 1904 Šotimaa jalgpalliliiga teise divisjoni ning hoolimata seal saavutatud 7. kohast valiti ta 1905 Šoti liiga esimesse divisjoni. Sellest ajast on Aberdeen igal hooajal mänginud Šotimaa kõrgeimas liigas ning üksnes Glasgow Celtic ja Glasgow Rangers on suutnud sedasama. Rangers läks 2012 pankrotti.
Aberdeen on Šotimaa edukamaid meeskondi, tulnud 4 korda Šotimaa meistriks ja võitnud 7 Šotimaa karikat.
Aberdeen on ainus Šotimaa meeskond, kes on võitnud kaks Euroopa karikat, mõlemad samal aastal (1983): Euroopa karikavõtjate karika ja Euroopa superkarika. Sel ajal, nimelt 1978–1986 oli Aberdeeni peatreener Alex Ferguson.
Kuigi Aberdeen on viimane klubi väljaspool Glasgow'd, kes tulnud Šotimaa meistriks, ei ole ta pärast 1995. aastat, mil võideti Šotimaa liiga karikas, enam ühtki karikat võitnud. 21. sajandil ei ole Aberdeen kordagi isegi karikafinaalidesse jõudnud, viimati osales ta 2000 nii Šotimaa karikavõistluste kui liiga karika finaalis, kaotades mõlemad.
Alates 1939 on Aberdeen mänginud peamiselt punases ja valges ning need on ka klubi logo värvid. Varem mängisid nad kollaste püsttriipudega mustas särgis.
Aberdeen on linna ja kogu ümbruskonna ainus jalgpalliklubi, mis nii kõrgel tasemel mängib. Seetõttu on tal suhteliselt palju fänne. Geograafilises mõttes lähimad klubid, mis sellisel tasemel mängivad, asuvad Dundees. Dundee Unitedi ja Aberdeeni kohtumisi nimetatakse New Firm, mis on sõnamäng Glasgow' klubide Celticu ja Rangersi omavahelistele kohtumistele, mida nimetatakse Old Firm. Aberdeeni fännide jaoks on tähtsad ka kohtumised loodes asuva klubiga Inverness Caledonian Thistle.
Aberdeeni poolehoidjaid staadionil nimetatakse Punaseks Väeks ("Red Army"). Meeskond ei anna ühelegi mängijale välja särki number 12, see on mõtteliselt jäetud meeskonna fännidele.
Kodustaadion.
Aberdeeni kodustaadion on 1899 ehitatud Pittodrie staadion. Staadion mahutab 22 000 inimest. See on Aberdeeni kodustaadion olnud kogu tema eksisteerimise aja ja see oli juba klubi samanimelise eellase kodustaadion.
Läbi aegade on Pittodriel peetud 13 Šotimaa jalgpallikoondise kohtumist. Sealjuures 2. juunil 1993 kohtus Šotimaa Pittodriel Eesti jalgpallikoondisega 1994. aasta MM-valikmängus ja võitis 3:1, kusjuures Sergei Bragini värav oli Eesti ainus värav selles valiktsüklis.
Rekordiline pealtvaatajate arv Pittodriel oli 13. märtsil 1954, mil Šotimaa karikavõistluste veerandfinaalis alistas Aberdeen Heart of Midlothiani 3:0. Seda kohtumist vaatas 45 061 inimest. Sel ajal ei kehtinud veel seadus, et igale pealtvaatajale peab olema istekoht.
Euroopa Liidu tervishoiuportaal

Euroopa Liidu tervishoiuportaal on Euroopa Liidu ametlik terviseteemaline veebiportaal, mida haldab tervise- ja tarbijaküsimuste peadirektoraat.
Portaal pakub mitmesugust teavet tervishoiust ja sellega seotud tegevustest nii Euroopa kui ka rahvusvahelisel tasandil.Selle peaeesmärk on teha rahvatervise alaste algatuste ja programmide alane info ELi kodanikele hästi kättesaadavaks.Portaal peaks aitama saavutada ELi eesmärke rahvatervise valdkonnas, toetama tervislikke eluviise ning soodustama tervishoiualase olukorra paranemist kõigis 27 liikmesriigis.
Sihtrühmad.
ELi terviseportaal on mõeldud inimestele, kes soovivad saada teavet tervisemõjurite või selleteemalise Euroopa, riigi ja rahvusvahelise tasandi poliitika ning otsuste kohta.Portaal on oluline teabeallikas ka tervishoiutöötajatele, ametnikele, poliitikutele ja sidusrühmadele.Kuna portaali tegemisel on arvestatud juurdepääsu käsitlevaid rahvusvahelisi reegleid, siis võivad seda kasutada kõik – sh vanurid ja puudega inimesed.Asjatundjatel on kasu portaalis toodud rahvatervise alastest statistilistest andmetest.
Eesmärgid.
Portaali käivitamine on osa ELi rahvatervise programmist (2003-2008) ning see peaks hõlbustama konsultatsioone ja osalust, et kaasata paremini nii tervishoiuasutusi, -ühendusi kui ka -organisatsioone.Ühtlasi soovitakse tagada ELi kodanikele õigus saada lihtsat, selget ja teaduslikult põhjendatud teavet tervisekaitse ja haiguste vältimise kohta.Üks portaali peaeesmärke on toonitada, et kodanikud vastutavad osaliselt ise oma tervise parandamise eest.ELi rahvatervise alaseid tegevusi ja programme paremini tundes saab üldsus neis rohkem osaleda ja neid enam toetada.
Millist teavet portaal pakub?
Inimesi ja keskkonda käsitlev terviseinfo ja -allikad on portaalis esitatud teemade kaupa.
Iga teema juhatab asjakohaste allteemadeni (nt Eluviis Toitumiseni), mille raames esitatakse põhjalikku teavet ning linke Euroopa Liidu poliitika ja tegevustega tutvumiseks.Riikide poliitikast igas teemavaldkonnas annab ülevaate rubriik "Liikmesriigid".Teave Euroopa vabaühenduste ja rahvusvaheliste organisatsioonide panusest rahvatervise edendamisse esitatakse vastavas jaotises.Tekstis toodud lingile klõpsates jõuab otse soovitud teemat käsitlevale leheküljele.
Rubriigid "Uudised", "Sündmused", ja "Pressiteated" pakuvad ajakohast teavet olulisemate otsuste ja sündmuste kohta rahvatervise valdkonnas nii riikide, piiriülesel kui ka rahvusvahelisel tasemel ning nendes osalemise võimalust.
Portaali linkide kaudu on kättesaadavad ELi õigusaktid ja väljaanded, mis võimaldavad liidu eesmärkide ning nende teostamisega põhjalikumalt tutvuda.
John Felton

John Felton (u 1595 – 28. oktoober 1628) oli Inglismaa sõjaväelane (leitnant), kes 23. augustil 1628 pussitas Portsmouthis surnuks George Villiersi, esimese Buckinghami hertsogi.
Taust.
1627. aastal sai Felton haavata Buckinghami hertsogi ebaõnnestunud ekspeditsioonis protestantlikku La Rochelle'i piiravate prantslaste vastu. Sestpeale pidas ta viha hertsogi vastu, kes Feltoni arvates oli jätnud endale osa tema palgast ning jätnud ta edutamiseta.
Buckingham oli Inglismaal väga ebapopulaarne, kuna prantslastelt lüüasaamist võeti rahvusliku solvanguna. Kuningas Charles I abiga suutis ta siiski vältida parlamendi ametlikke süüdistusi korruptsioonis ja ebakompetentsuses. Veidi pärast mõrva astus Felton kogunenud ja, lootes rahva vaimustusele, kuulutas oma süüd. Ta vahistati kohe ning viidi magistraatide ette, kes saatsid ta Londonisse ülekuulamisele.
Kuninga salanõukogu püüdis lasta Feltonit piinapingil küsitleda, kuid kohtunikud olid vastu ning kuulutas selle üksmeelselt rikkuvat Inglise seadusi. Kuni Felton kohut ootas, ülistati tema tegu laialt luuletustes ja pamflettides, kuid kohtumõistmine liikus oma rada ja ta poodi Tyburnis 28. oktoobril 1628. Võimude valearvestuse tõttu saadeti Feltoni keha väljapanekuks Portsmouthi, kus see sai hukkamõistu asemel austusavalduste objektiks.
Ilukirjanduses.
John Feltoni teo tuntuim kirjeldus on Alexandre Dumas vanema romaanis "Kolm musketäri". Dumas' raamatus on Felton noor sõdur lord de Winteri alluvuses, kel kästakse valvata väljamõeldud leedi Winterit. Leedi isand kardinal Richelieu käskis tal mõrvata Buckinghami, et too ei saaks aidata protestantlikus La Rochelle'is sisse piiratud protestante. Feltoni ees teeskleb leedi Winter kurbust ja haavatud süütust, teeseldes isegi, et ta on protestant nagu Feltongi, ning valetades hertsogi kohta. Mõne päevaga õnnestub tal Felton võrgutada. Lõpuks põgenevad nad koos ja Felton saadetakse hertsogit pussitama. Kui Felton kinni võetakse, põhjendab ta mõrva edutamisest ilmajäämisega. Ta saab reetmisest aru, kui leedi Winter purjetab temata minema, lastes Feltoni kuriteo eest üles puua.
Hertsogi tapmist on kirjeldatud Philippa Gregory romaanis "Earthly Joys".
Laikkael-kormoran

Laikkael-kormoran ehk laikkael-karbas ("Phalacrocorax gaimardi") on kormoranlaste sugukonda kormorani perekonda kuuluv linnuliik. 
Ta on levinud Lõuna-Ameerika lääne- ja lõunaosa rannikul Peruus, Tšiilis ja Argentinas.
Laikkael-kormoran pesitseb üksikute paaridena kaljuurgudes ja kivipankade vahel. Toitub peamiselt kaladest.
Budinos

Budinos on soome-ugri keelte baasil loodud tehiskeel, nn. "soome-ugri esperanto". Budinos põhineb soome, eesti, ungari, mari, mansi, mordva ja udmurdi keelte sõnavaral ja grammatikal. Sõnavaras on kokkulangevusi Sergei Starostini taastatud uurali muistse ühiskeele sõnadega.
Nimi "budinos" tuleneb vana-kreeka ajaloolase Herodotose teoses "Historia" mainitavast rahvast budiinidest, keda mõned udmurdi teadlased peavad udmurtide esivanemateks.
Budinose looja on udmurdi keeleteadlane Aleksei Arzamazov. Hinnanguliselt valdab budinose keelt umbes 100 inimest.
Tallinn Daggers

Tallinn Daggers on Tallinnas tegutsev popmuusikat viljelev eesti ansambel, mis tegutseb aastast 2009. 
Ansambli kandvaks jõuks on Ardo Kivi, keda toetab kontsertidel elektrooniliste trummidega Joosep Volk. Tallinn Daggers annab muusikat välja oma plaadifirma Love Forever kaudu.
Tallinn Daggers tuli esimest korda publiku ette augustis 2009 muusikafestivalil "Robotaanika park". 24. detsembril 2009 ilmus nende esimene EP-album "The Last Escape". Oktoobris 2010 anti füüsilisel kandjal välja singel "Flesh Parade", mis sisaldas lisaks originaalile viit remiksi. 
Popansambli debüütalbum "Like a Diamond" ilmus 6. juunil 2011.
Suurbritannia rüütliseisus

Rüütliseisus (inglise keeles "knighthood") on üks kõrgeimaid auavaldusi, mida on võimalik Ühendkuningriigis tänapäeval saavutada. Kuninganna (või keegi kuninglikust perekonnast kuninganna nimel) ülendab kandidaadi rüütliseisusse kas avalikul tseremoonial või eraviisiliselt. Tseremoonial kuninganna lööb kandidaadi rüütliks ja annab talle üle tiitlitunnistuse. Rüütliseisus ei ole päritav.
Vaimulike rüütliseisusse ülendamisel ei toimu rüütlikslöömise tseremooniat, nad ei saa ka kasutada tiitlit "Sir" oma nime ees.
Eesti päritolu Austraalia mäeinsener ja tööstur Sir Arvi Parbo, "Kt. Bach" (1926–2019) oli arvatavasti ainus rüütliseisuses eestlane; 1978. aastal löödi ta rüütliks teenete eest Austraalia tööstuse arendamisel.
Aurüütliseisus.
Välisriikide kodanike (välja arvatud Rahvaste Ühenduse kuningriikide kodanikud) rüütliseisusse ülendamisel ei toimu rüütlikslöömise tseremooniat, nad ei saa ka kasutada tiitlit sir oma nime ees. Välisriikide kodanikele antud rüütliseisust nimetatakse aurüütliseisuseks ("honorary knighthood"), mida võib pidada sümboolseks rüütliseisuseks. Rüütli autiitel tekib neil enamasti sellest, kui neid ülendatakse mõne Briti rüütliordu kõrgema astme liikmeks, millega kaasnevad automaatselt õigused rüütliseisuse saamiseks.
Enim kordi on aurüütliseisusse ülendatud välisriikide monarhe – kuningaid ja kuningannasid, keisreid, sultaneid, šeike, printse ja suurhertsogeid.
The Last Escape

"The Last Escape" on Tallinn Daggersi EP ehk lühialbum, mis anti välja digitaalselt 24. detsembril 2009. 
EP koosneb neljast loost, mis on kõik kirjutatud ja miksitud ühenduse esimehe Ardo Kivi poolt. Loos "Island Phi Ley" teeb kaasa kitarril Valter Nõmm. Lood on masterdanud Taavi Aavik stuudiost Kopter Productions.
Laul "Flesh Parade" anti singlina välja oktoobris 2010.
Ukraina õigeusu kirikute loend

"Siin on loetletud Ukraina territooriumil eksisteerinud ja eksisteerivaid, samuti väljaspool Ukraina piire ukrainlasi ühendavaid õigeusu kirikuid."
Kolhoosi Avarustel

Kolhoosi Avarustel oli Viru-Jaagupis 6. maist 1951 kuni 25. detsembrini 1953 ilmunud eestikeelne ajaleht, Küti Masina-Traktorijaama poliitosakonna häälekandja.
Ajaleht ilmus kaks korda nädalas.
Kolhoosi Küla

Kolhoosi Küla oli Vastseliinas 15. aprillist 1951 kuni 31. jaanuarini 1959 ilmunud ajaleht, EKP Vastseliina Rajoonikomitee ja Vastseliina Rajooni TSN häälekandja.
Ajaleht ilmus 3 korda nädalas. Ajalehe ilmumine lõppes seoses Vastseliina rajooni likvideerimisega.
Flesh Parade

"Flesh Parade" on Tallinn Daggersi debüütsingel, mis anti välja plaadifirmas Love Forever 16. oktoobril 2010.
Loo "Flesh Parade" originaal oli varem antud välja EP-albumil "The Last Escape". 
Aprillis 2010 ilmus laulu muusikavideo, mille režissöör oli ansambli liige Joosep Volk stuudiost Tolm. 
Laulud.
Singel koosneb originaalist ja viiest remiksist. Kõik lood on masterdanud Taavi Aavik stuudiost Kopter Productions. Remikside autorid on Birchess, Kalvik, Barthol Lo Mejor, Tursk ja Robosapien.
Sorø Akadeemia

Sorø Akadeemia (taani keeles "Sorø Akademi") on gümnaasium Taani väikelinnas Sorøs. 
Kooli asutas 1623. aastal rüütliakadeemiana Taani kuningas Christian IV.
Nüüdisajal.
Praegu õpib Sorø Akadeemias 450 õpilast, neist 140 elavad internaadis, ülejäänud elavad Sorøs või selle ümbruskonnas.
Narva Tööline

Narva Tööline oli Narvas 7. augustist 1940 4. augustini 1941 ja aastatel 1951–1962 ilmunud eestikeelne ajaleht, EKP Narva Linnakomitee ja Narva Linna TSN häälekandja.
Ajaleht ilmus kolm korda nädalas. Väidetavalt suleti ajaleht lugejate vähesuse tõttu.
26. juulil 1940 ilmus senise ajalehe Narvski Listok ("Нарвский листок") põhjal ajalehe Sovetskaja Derevnja ("Советская деревня") esimene number, seda kuupäeva peetakse Narva Töölise sünnipäevaks. See ajaleht ilmus 4. augustini 1941, kokku ilmus 153 numbrit (1940. aastal kord nädalas, 1941. aastal kolm korda nädalas).
26. juulil 1944 ilmus ajalehe eriväljaanne, milles olid Narva linnas purustatud hoonete varemete pildid.
6. aprillist 1945 kuni sügiseni 1991 ilmus ajalehel rööbiti ka venekeelne väljaanne Narvski Rabotši ("Нарвский Рабочий"), mis alates 1991. aastast ilmub nimega Narvskaja Gazeta ("Нарвская Газета").
Taani tehnikaülikool

Taani tehnikaülikool (taani keeles "Danmarks Tekniske Universitet", lühend "DTU") on ülikool Taanis, Kopenhaagenist põhja pool Lyngbys. Õppeasutus asutati aastal 1829 füüsik Hans Christian Ørstedi algatusel Taani esimese polütehnikumina. Tänapäeval on DTU Euroopa juhtivamaid tehnilisi õppeasutusi ja Skandinaavia parim tehnikaülikool. 
Ajalugu.
Taani tehnikaülikool asutati aastal 1829 Kopenhaageni ülikooli professor Hans Christian Ørstedi eestvedamisel kui Edumeelse tehnoloogia kolledž (taani keeles Den Polytekniske Læreanstalt). Õppeasutuse loomisel oli Ørstedil eeskuju École polytechnique Pariisis, mida ta oli noore teadlasena külastanud.
Uue kolledži esimeseks asupaigaks sai hoone Kopenhaageni kesklinnas. Aastal 1890 avati uus hoonekompleks Sølvgades, mis aga 1920. aastail muutus laienevale koolile kitsaks ja aastal 1929 pandi nurgakivi uuele hoonekompleksile Østervoldis. Hoonestus sai teises maailmasõjas kannatada, tegelikult võeti see kasutusele alles 1954. aastal.
Alates 1933. aastast oli õppeasutuse ametlik nimetus Danmarks Tekniske Højskole (DTH), mida tavaliselt tõlgiti Taani tehnikaülikooliks. 1994. aastal muudeti nimetus ära ja koolist sai Danmarks Tekniske Universitet (Taani tehnikaülikool), lühendina DTU, ja selle nime all on ülikool tänapäevalgi tuntud.
Aastal 1960 otsustati rajada uus hoonekompleks Lyngbysse, Kopenhaagenist põhja poole. Uus hoonestus avati 1974. aastal.
Like a Diamond

"Like a Diamond" on Tallinn Daggersi esimene täispikk stuudioalbum. Selle andis 6. juunil 2011 välja plaadifirma Love Forever.
Laulud.
Kõik laulud on kirjutanud, esitanud ja miksinud Ardo Kivi ning masterdanud Philip Granqvist.
"Night Dancer".
Laulule "Night Dancer" anti 31. mail 2010 välja muusikavideo. Selle režissöörid on Joosep Volk ja Reimo Õun.
Arup

Arup on Suurbritannias asuv rahvusvaheline kontsern peakorteriga Londonis, mis pakub ehitusvaldkonna inseneriteenuseid. 
Ettevõte on spetsialiseerunud ehitiste kavandamise, planeerimise, projekteerimise, projektijuhtimise ja ehitusnõustamisele, arvestades ehituskeskkonna kõiki aspekte. Arup tegutseb üle maailma. Kontsernil on 92 bürood 37 riigis ja töötajaid kokku üle 10 000. Arup on eri projektidesse kaasatud rohkem kui 160 riigis.
Asutamine ja reorganiseerimine.
1946. aastal asutas Ove Arup Londonis omanimelise ettevõtte Ove N. Arup Consulting Engineers, mille nimeks sai 1946. aastal Ove Arup &amp; Partnerid.
1963. aastal asutasid Ove Arup ja arhitekt Philip Dowson ettevõtte Arup Associates, mis osutas arhitekti- ja inseneriteenust.
1970. aastal asutati ettevõte Ove Arup Partnership, mis sai juba nimetatud ettevõtete emaettevõtteks. Alates 2000. aastast on kontsern tuntud lihtsalt kui Arup.
John Felton (märter)

John Felton (surnud 8. augustil 1570) oli inglise katoliku märter, kes hukati Elizabeth I valitsusajal.
Peaaegu kõik, mida Feltoni elust teatakse, pärineb tema tütre Frances Salisbury jutustusest. Käsikirjas on lünk kohas, kus peaks olema Feltoni vanus. Öeldud on, et ta oli jõukas mees ja pärines Norfolkist. Felton elas Bermondsey Abbeys Southwarki lähedal. Ta oli "väikest kasvu tõmmu mees". Tema naine oli olnud Elizabeth I mängukaaslane, Mary I õuedaam ning ühe Mary audiitori (juriidiline ametnik paavstlikus õukonnas) lesk. Ta oli märter Thomas Feltoni isa.
Felton vahistati, kuna ta kinnitas Londoni piiskopi palee värava külge Saint Pauli katedraali lähedal paavst Pius V bulla "Regnans in Excelsis" ('valitsemas kõrgel'), mis milles paavst ekskommunitseeris kuninganna Elizabethi. See oli riigireetmine, kuna dokumenti, mis vabastas Elizabethi alamad lojaalsusest kuningannale, tuli Inglismaal levitada, enne kui see juriidiliselt jõustus. Feltoni tegu lõpetas senise tolerantsuse nende katoliiklaste suhtes, kes käisid aeg-ajalt kodukirikus, hoides oma tõelise usu enda teada. Peagi paistis reaktsioon õigustust leidvat: Piuse kirjutise levitamisest Inglismaal sai ajendi Ridolfi vandenõu, mille käigus Norfolki hertsog kavatses röövida või mõrvata kuninganna Elizabethi, panna troonile Šoti kuninganna Mary ning seejärel temaga abielludes saada "de facto" kuningaks.
Kohtutoimikute andmeil pani Felton teo toime 24. mail 1570 kella 11 paiku õhtul, kuid Salisbury väitel juhtus see hiljem, kella kahe ja kolme vahel öösel. Felton sai bullad Calais's ning andis ühe oma sõbrale William Mellowesile Lincoln's Innist. See eksemplar avastati 25. mai hommikul ning piinapingil rääkis Mellowes Feltonist, kes vahistati 26. mail. Felton võttis teo kohe omaks ja ülistas seda, "väites riigivastaselt, et kuninganna ... ei peaks olema Inglismaa kuninganna". Ta saadeti ikkagi piinapingile, kuna võimud püüdsid tema tunnistuse abil veeretada süü Hispaania saadiku Guerau de Spesi peale. 4. augustil mõisteti Felton süüdi ja poodi neli päeva hiljem Saint Pauli kiriku aias Londonis. Köie otsast võeti ta elavana alla neljakskiskumise jaoks. Tütre sõnul lausus Felton kord või kaks Jeesuse nime, kui timukas ta südant peos hoidis. 1886. aastal kuulutas paavst Leo XIII John Feltoni õndsaks. 
Elizabethi riiklike dokumentide seas on säilinud kohtuistungi materjalid ning kuninganna salanõukogu paberid suhete kohta Hispaaniaga, mida säilitataks Public Record Office'is.
Punane Sõdur ja Madrus

Punane Sõdur ja Madrus oli Tallinnas 1924. aastal illegaalselt ilmunud ajaleht, EKP ja EKNÜ sõjaväeorganisatsioonide häälekandja.
Ajalehte ilmus 1 number.
Talurahva Hääl

Talurahva Hääl oli Tallinnas aastatel 1940–1941 ilmunud ajaleht, EK(b)P KK ja Eesti NSV Põllutöö Rahvakomissariaadi häälekandja. Ajalehe vastutav toimetaja oli Eduard Värav.
Ajaleht ilmus 3 korda nädalas.
Töö Lipp

Töö Lipp oli Kiviõlis 6. septembrist 1955 kuni 31. jaanuarini 1959 ilmunud eestikeelne ajaleht, EKP Kiviõli Rajoonikomitee ja Kiviõli Rajooni TSN häälekandja.
Kuni 3. septembrini 1955 oli ajalehe nimi "Stahhaanovlik Töö", kuigi samal ajal ilmus samanimeline ajaleht ka Pikajärve masina-traktorijaamas Antsla rajoonis.
Ajaleht ilmus 3 korda kuus. Ilmus ka venekeelne paralleelväljaanne Знамя Труда.
Ajalehe ilmumine lõppes seoses Kiviõli rajooni likvideerimisega.
Tööliste Leht

Tööliste Leht oli Tartus 1921. aastal ilmunud ajaleht. Ajalehe väljaandja oli A. Lieberg, vastutav väljaandja R. Veiram.
Ühtekokku ilmus ajalehte 20 numbrit. Ajalehte trükiti Varraku trükikojas.
Vahipostil

Vahipostil oli Tallinnas 15. oktoobrist 1953 kuni 20. veebruarini 1970 ilmunud ajaleht, Eesti NSV Siseministeeriumi häälekandja. Ajalehe toimetaja oli esimesest numbrist kuni 29.detsembrini 1969 Osvald Siimonlatser (1913-2003) , tema järel Juri Vjalõhh (1930-2013).
Ajaleht ilmus 1 kord nädalas.
Ajalehel oli ka venekeelne paralleelväljaanne На страже (Na Straže).
Valga Rahva Leht

Valga Rahva Leht oli Hummulis aastatel 1992–1994 ilmunud ajaleht. Ajalehe väljaandja oli Valgamaa Taluliit.
Ajaleht ilmus 1 kord kuus.
Heino Sepp

Heino Sepp on olnud mitme inimese nimi:
Ümera (ajakiri)

Ümera oli 1961. aastal Ameerika Ühendriikides New Jersey osariigis Hackensackis ilmunud eestikeelne ajakiri, Põhja New Jersey Kalevipoegade ja Lindatütarde ühine väljaanne. 
Toimetuse kolleegiumisse kuulusid Leida Leibak, Elmar Lembit Saarniit ja Heino Taremäe.
Ajakirja ilmus ainult 1 number.
Õnnetud Ajad

Õnnetud Ajad oli Ameerika Ühendriikides Baltimore'is 1974. aastal ilmunud eestikeelne ajakiri, mis käsitles Eesti ajaloo ja väliseesti ühiskonna probleeme.
Ajakirja toimetaja oli Armin Morgen.
Ajakirja ilmus kolm numbrit.
Ööviiul (ajakiri)

Ööviiul on Eesti Orhideekaitse Klubi ajakiri. Ilmub Tallinnas alates 1994. aastast. Toimetaja on Laimi Truus. Ajakiri ilmub kord aastas. Ajakirja numbrid on PDF-vormis allalaaditavad Orhideekaitse Klubi kodulehelt.
Tykkimäki

Tykkimäki on lõbustuspark Soomes Kymenlaakso maakonnas Kouvolas.
Lõbustuspark avati 17. mail 1986. Lõbustuspargis on umbes 40 atraktsiooni.
Tema Majesteedi Kõige Auväärsem Salanõukogu

Tema Majesteedi Kõige Auväärsem Salanõukogu (inglise keeles "His Majesty's Most Honourable Privy Council"; lühemalt "Privy Council", PC) on ametlik nõuandev organ, mis nõustab Ühendkuningriigi monarhi.
Selle liikmed ehk salanõunikud on enamasti kogenud poliitikud, kes kuuluvad (või on kuulunud) Ühendkuningriigi parlamendi Lordide kotta või alamkotta. Nõukogu liikmesus on eluaegne, kuid monarh võib liikmeid sellest välja visata ning liikmetel on võimalik tagasi astuda. Algselt tõi valitseva monarhi surm ("Demise of the Crown") kaasa nõukogu laialisaatmise, sest kõik Krooni otsusega tehtud ametisse nimetamised tühistusid. 18. sajandiks lisati valitseja surma ja nõukogu likvideerimise vahele kuue kuu pikkune vaheperiood ning 1901. aasta seadusandlike muudatustega ("The Demise of the Crown Act 1901") sai Krooni tehtud ametissemääramiste püsivus täiesti sõltumatuks valitsejate vahetumisest.
Ajaloolise Inglismaa salanõukogu järeltulijana oli salanõukogu mõjuvõimas institutsioon, kuid selle poliitilisi otsuseid langetab tänapäeval üksnes üks selle komiteedest, Suurbritannia valitsuskabinet. Formaalselt nõustab nõukogu suverääni kuningliku prerogatiivi kasutamisel ning koos annavad nad (niḿe all "King-in-Council") välja täidesaatvaid akte ("Orders in Council"). Salanõukogul endal on delegeeritud voli anda välja käske ("Orders of Council"), mis peamiselt reguleerivad mõningaid riiklikke institutsioone. Samuti nõustab salanõukogu suverääni kuninglike hartade väljaandmisel, mis annavad organisatsioonidele eristaatuse ning omavalitsustele linna või "borough"' staatuse.
Kuninganna ja salanõukogu koos kannavad ka mõningaid kohtulikke funktsioone, ehkki praktikas tegeleb juhtumite ärakuulamise ja otsuselangetamisega üksnes salanõukogu kohtukomitee ("Judicial Committee of the Privy Council"). Kohtukomitee koosneb kõrgematest kohtuametnikest, kes on määratud salanõunikeks: Ühendkuningriigi ülemkohtu kohtunikud, Inglismaa ja Walesi apellatsioonikohtu kohtunikud, Põhja-Iirimaa apellatsioonikohtu kohtunikud, Šotimaa kõrgeima tsiviilkohtu Inner House of the Court of Session kohtunikud, ja teiste Briti Rahvaste Ühenduse liikmesmaade kohtunikud. Varem oli salanõukogu kogu Briti impeeriumi (mitte Ühendkuningriigi) kõrgeim apellatsioonikohus ning see jätkab apellatsioonide vastuvõttu Briti Krooni sõltkondadelt, ülemereterritooriumitelt ja realt Briti Rahvaste Ühenduse liikmesmaadelt.
Nõukogu loodi 1. jaanuaril 1801 Ühendkuningriigi loomisel ning asus asendama varasemaid Inglismaa, Suurbritannia (1708–1800) ja Šotimaa Salanõukogusid.
Seda juhib Nõukogu lordpresident, kelleks on alates 6. septembrist 2022 Penny Mordaunt.
Elu Vaod

Elu Vaod oli Tallinnas aastatel 1921–1922 ilmunud ajakiri. 
Ajakirja väljaandja oli Kristliku Kultuuri ja Ilmavaate Edendamise Selts, tegevtoimetaja oli Leopold Raudkepp.
Ühtekokku ilmus ajakirja neli numbrit.
Tokyo Disneyland

Tokyo Disneyland (jaapani keeles 東京ディズニーランド, "Tōkyō Dizunīrando") on üks Tokyo Disney Resorti lõbustus- ja teemaparkidest Jaapanis. Asub Urayasu linnas Chiba prefektuuris Tōkyō lähedal.
Park avati 15. aprill 1983. See oli esimene Disney park väljaspool USA-d.
Man (täpsustus)

Man on nimi, mis võib tähistada mitut asja:
MAN tähendab järgmist:
Lammas ja Kits

Lammas ja Kits oli ajakiri, mis ilmus Tartus aastatel 1994–2001 ning mida andis välja Eesti Lambakasvatajate Selts. 
Aastatel 1994–1998 oli toimetaja Enhard Musto, seejärel Peep Piirsalu.
Ajakiri ilmus 1–2 korda aastas. Ühtekokku ilmus ajakirja kümme numbrit.
Fieldsi medal

Fieldsi medal (inglise keeles "Fields Medal", ametliku nimetusega "International Medal for Outstanding Discoveries in Mathematics" – 'rahvusvaheline medal väljapaistvate avastuste eest matemaatika alal') on rahvusvaheline matemaatikaautasu, mida annab välja Rahvusvaheline Matemaatikaunioon iga nelja aasta tagant toimuvatel rahvusvahelistel matemaatikute kongressidel. See antakse iga kord mitmele eriti väljapaistvale alla 40 aasta vanusele matemaatikule. 
Fieldsi medal on kõige mainekam matemaatikaautasu ning seda loetakse Nobeli auhinna vasteks matemaatika alal. 
Fieldsi medali asutas Kanada matemaatik John Charles Fields. Seda anti esimest korda välja Oslos 1936. aastal.
Kudõmkar

Kudõmkar on linn Venemaa Föderatsioonis Permi krais, Permikomi ringkonna keskus. 
Kudõmkari mainitakse esimest korda 1579. aastal. 1931. aastal muudeti Kudõmkari küla aleviks ja 1938. aastal linnaks.
2002. aasta rahvaloenduse andmetel oli Kudõmkari elanikest komisid 64% ja venelasi 33%. 2010. aasta rahvaloenduse andmetel oli Kudõmkari elanikest permikomisid 53% ja venelasi 45%.
Eranditöötlus

Eranditöötlus on konstruktsioon programmeerimiskeeltes või mehhanism riistvaras, mille abil saab tuvastada ja töödelda erandeid ehk arvutiprogrammi töös tekkinud eriolukordi.
Erandid võivad tekkida näiteks siis, kui programm üritab lugeda kättesaamatut mälupiirkonda, avada faili, mida ei ole olemas, või jagada arvu nulliga. Erandi tekkimisel käivitatakse eranditöötleja ehk vastav programmilõik, mis üritab viga parandada või annab veateate.
Sõltuvalt olukorrast võib programm pärast erandi töötlemist jätkata tööd sealt, kus see pooleli jäi.
Markantne näide eranditöötluse puudumisest on Ameerika Ühendriikide mereväe ristleja USS Yorktown süsteeme kontrolliva arvutivõrgu kokkujooksmine nulliga jagamise tõttu.
Kasutamine programmeerimises.
Erinevates programmeerimiskeeltes on eranditöötlus erinev.
Tavaliselt piiritletakse kood, milles võib erand tekkida, "try"-plokki. Sellele järgneb eranditöötleja "catch"-plokis. Mõnedes programmeerimiskeeltes saab kirjutada ka "finally"-ploki, milles olev kood käivitatakse sõltumata sellest, kas erand töödeldi või mitte. Selles saab vabastada "try"-plokis kasutatud ressursid. Erand tekitatakse käsuga "throw", või tekib see kaudselt (nt. nulliga jagamine).
Erandi tekkimisel hakatakse otsima eranditöötlejat liikudes pinus ülespoole. Kui funktsioon, milles erand tekkis, ei sisalda eranditöötlejat, siis vaadatakse antud funktsiooni välja kutsunud funktsiooni jne.
Erandi töötlemine keeles C#.
See koodilõik üritab avada faili nimega "fail.txt". Kui seda ei leita või tekkis mõni muu failiga seotud viga, siis tekitatakse spetsiaalne sisend-väljundoperatsioonide erand IOException. Kui faili pikkus on null, siis tekitab programm ise erandi. Eranditöötleja "püüab" erandi, mis vastab tekkinud veale ja trükib konsoolile veateate. Lõpuks sulgetakse fail, kui selle avamine õnnestus.
FileStream f = null;
try
 f = File.Open("fail.txt", FileMode.Open);
 if (f.Length == 0)
 throw new Exception("Fail on tühi");
 Console.WriteLine("Programm jooksis edukalt");
catch (IOException)
 Console.WriteLine("Erandi töötlemine");
 Console.WriteLine("Faili ei saanud avada");
catch (Exception e)
 Console.WriteLine("Erandi töötlemine");
 Console.WriteLine("Muu viga: " + e.Message);
finally
 if (f != null)
 f.Close();
 Console.WriteLine("Programmi töö lõpp");
Pvpj 1110

Pvpj 1110 (rootsikeelne täielik nimi "Pansarvärnspjäs 1110", kasutatakse ka tähistust Pv 1110) on Rootsi 90 mm vintraudne tagasilöögita tankitõrjekahur.
Ajalugu.
Relv loodi 1950. aastal ja võeti kasutusele Rootsikaitseväes 1959. Kokku toodeti seda 1600 tükki. Relva konstruktsioon on tänapäeval sama, aga laskemoona on modifitseeritud. Tüüpiliselt kasutati kahurit järelveetavana Volvo L3314-ga või selle peale paigutatult. Alates 1970. aastate lõpust paigutati kahureid ka veokitele Tgb 1111 või Bv 2062. Külma sõja ajal olid ainsad kasutajad Rootsi ja Iirimaa. Iiri armee katsetas kahurit ka lahtiselt ühe Comet tanki peale torni asemele paigutatult. Mõlemad on selle teenistusest maha kandnud (Rootsi 1990. aastate lõpus). Lisaks anti 300 kahurit Eestile, Lätile ja Leedule, kus neid siiani kasutatakse.
Kirjeldus.
90 mm suurtükk on tagasilöögita mitmeotstarbeline ründe- ja kaitserelv soomukite, raudbetoonkindlustuste ja nende sisse varjunud elavjõu hävitamiseks. Relv on konstrueeritud jalaväerelvana tulistamiseks nii maapinnalt kui ka maasturilt.
Kahuril on optiline sihik ja varuvariandina ka mehaaniline sihik. Lisaks on kahuril 7,62 mm märkimispüss (salves kümme padrunit). Talvetingimustes saab kahuri paigutada ka spetsiaalsele kelgule ("pulka") või suuskadele.
90 mm tankitõrjekahuri meeskonda kuulub 5 meest: relvaülem, sihtur, laadur, abilaadur, abilaadur-maasturijuht. Juhul kui meeskonnal puudub maastur, siis maasturijuht täidab meeskonnas abilaaduri kohuseid ja enamasti ka julgestaja ülesandeid.
Relv on konstrueeritud tagant väljuvate gaaside tööpõhimõttel, seepärast on raud avatud mõlemast otsast. Et kahur on tagasilöögita, puudub sel tagasilööki summutav konstruktsioon.
Relvaraud on riputatud munaka abil, mis võimaldab raua liigutamist nii horisontaalselt kui ka vertikaalselt. Rauda liigutatakse sihtimise ajal kahe käepideme abil. Eesmine käepide on varustatud pidurdushoovaga, mille abil saab munakat pidurdada ning rauda fikseerida. Tagumine on püstolkäepide, kus paikneb päästemehhanism ja on võimalik relvi kaitseriivistada.
Laskemoon.
Pvpj 1110 on mõeldud kasutama HEAT mürske, rootsikeelse nimetusega "spårljuspansarspränggranat", lühendatult "slpsgr":
George Villiers, esimene Buckinghami hertsog

George Villiers, esimene Buckinghami hertsog (28. august 1592 – 23. august 1628) oli Inglismaa kuninga James I favoriit ning mõne allika väitel ka armuke. Vaatamata kesistele poliitilistele ja sõjalistele saavutustele jäi ta kuninga soosingusse ka Charles I valitsusaja esimesel kahel aastal, kuni John Felton hertsogi mõrvas. Ta oli üks paremini tasustatud õukondlasi kogu Inglise õukonna ajaloos.